‘যুগান্তর যে হামার মতোন অবহেলিত মানুষের কথা ভাবে-এইটায় তার প্রমাণ’
‘দেশোত এতো বড় বড় মানুষ থাকিতে হামাক নিয়া আইজ যুগান্তর প্রতিষ্ঠাবার্ষিকী পালন করিল। যুগান্তর যে হামার মতোন অবহেলিত মানুষের কথা ভাবে এবং কহে-এইটায় তার প্রমাণ। সারাজীবন মাঠোত কাম করি গেইছি কিন্তু হামেরা এই রকম সম্মান কুনোদিনও পাই না। আইজ যুগান্তর যেই সম্মান হামাক দেখাইল-এইটা সারা জীবন মনে থাকিবে।’







বুধবার যুগান্তরের প্রতিষ্ঠাবার্ষিকীতে কাঁধে লাল গামছা নিয়ে কেক কেটে আবেগাপ্লুত কণ্ঠে এমন প্রতিক্রিয়া ব্যক্ত করেন কৃষকরা।




দেশের খাদ্যভাণ্ডার হিসেবে পরিচিত দিনাজপুর জেলা। আর এই খাদ্যের প্রতিটি কণা ফলাতে রোদে পুড়ে-বৃষ্টিতে ভিজে মাঠে নিরলসভাবে কাজ করেন কৃষকরা। দেশের খাদ্য নিরাপত্তা নিশ্চিতকরণের মূলনায়ক সেই কৃষকদের নিয়েই দিনাজপুরে ভিন্ন আঙ্গিকে উদযাপিত হলো যুগান্তরের দুই যুগ পূর্তি অনুষ্ঠান।
ইট-পাথরের ঘেরা দালানে আবদ্ধ থেকে নয়, কোনো অভিজাত স্থানে নয়- কৃষকরা যে মাঠে দেশের মানুষের অন্ন জোগানোর জন্য সোনার ফসল ফলান, সেই ফসলের মাঠেই আয়োজন করা হয় প্রতিষ্ঠাবার্ষিকীর অনুষ্ঠান।
বুধবার সকাল সাড়ে ১০টায় দিনাজপুরের বিরল উপজেলার পুরিয়া গ্রামে আয়োজিত এই অনুষ্ঠানের শুরুতেই কৃষকদের সারাদিনের সাথী হিসেবে পরিচিত ‘লাল গামছা’ প্রত্যেক কৃষকের কাঁধে পরিয়ে দেওয়া হয়। যুগান্তরের পক্ষ থেকে গামছা পরিয়ে দেওয়ায় সম্মানিত বোধ করেন কৃষকরা।
এরপর প্রধান অতিথি হিসেবে রাষ্ট্রীয় পদকপ্রাপ্ত কৃষক মো. মতিউর রহমান আনুষ্ঠানিকভাবে প্রতিষ্ঠাবার্ষিকীর কেক কাটেন।
এ সময় উপস্থিত ছিলেন- যুগান্তরের দিনাজপুর প্রতিনিধি একরাম তালুকদার, বীরগঞ্জ প্রতিনিধি আব্দুর রাজ্জাক, বিরল প্রতিনিধি আতিউর রহমান আতিক, নিউজ ২৪ এর দিনাজপুর জেলা প্রতিনিধি ফখরুল হাসান পলাশ, মোহনা টেলিভিশনের জেলা প্রতিনিধি সুবল চন্দ্র রায়, বিরল প্রেস ক্লাবের সাবেক সভাপতি মোজাম্মেল হক সামু প্রমুখ।
পরিশেষে যুগান্তরের প্রতিষ্ঠাতা বীর মুক্তিযোদ্ধা নুরুল ইসলামের রুহের মাগফিরাত কামনা করা হয়।
মনোমুগ্ধকর এ অনুষ্ঠানে প্রায় অর্ধশত কৃষক উপস্থিত ছিলেন। উপস্থিত সব কৃষক ও কৃষাণীকে আপ্যায়নের মধ্য দিয়ে অনুষ্ঠানের সমাপ্তি ঘোষণা করা হয়।

‘দেশোত এতো বড় বড় মানুষ থাকিতে হামাক নিয়া আইজ যুগান্তর প্রতিষ্ঠাবার্ষিকী পালন করিল। যুগান্তর যে হামার মতোন অবহেলিত মানুষের কথা ভাবে এবং কহে-এইটায় তার প্রমাণ। সারাজীবন মাঠোত কাম করি গেইছি কিন্তু হামেরা এই রকম সম্মান কুনোদিনও পাই না। আইজ যুগান্তর যেই সম্মান হামাক দেখাইল-এইটা সারা জীবন মনে থাকিবে।’